**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**ДОКЛАД**

**ОТ ДЕСИСЛАВА ТАНЕВА – МИНИСТЪР НА ЗЕМЕДЕЛИЕТО, ХРАНИТЕ И ГОРИТЕ**

**Относно:** Проект на Постановление на Министерския съвет за приемане на Наредба за специфичните изисквания към млечните продукти

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане от Министерския съвет проект на Постановление за приемане на Наредба за специфичните изисквания към млечните продукти.

**Причини, които налагат приемането на акта**

В „Държавен вестник“ бр. 52 от 2020 г. е обнародван нов Закон за храните. Законът влиза в сила в деня на обнародването му в „Държавен вестник“ – 9 юни 2020 г.

Съгласно § 8, ал. 1 от преходните и заключителни разпоредби на Закона за храните, подзаконовите нормативни актове по прилагането му се приемат, съответно издават, в 6-месечен срок от влизането на закона в сила, а съгласно ал. 3, до приемането, съответно издаването на актовете по ал. 1 се прилагат подзаконовите нормативни актове по прилагането на отменения Закон за храните, доколкото не противоречат на този закон.

В тази връзка е необходимо да бъде издадена нова Наредба за специфичните изисквания към млечните продукти.

Проектът на наредба следва структурата и съдържанието на сега действащата Наредба за специфичните изисквания към млечните продукти, като са добавени или допълнени някои разпоредби, имащи за цел да въведат определени изисквания по отношение етикетирането на храните, при чието производство или приготвяне са използвани имитиращи продукти, съдържащи в състава си мляко (чл. 1 , т. 3; чл. 29, ал. 4 и § 3 от преходни и заключителни разпоредби). Въвеждат се също изисквания и по отношение на процентното съдържание на сухото вещество в сирената и неговата масленост. Разпоредбите се предлагат и във връзка с постъпили редица становища и предложения в тази насока от неправителствени потребителски организации и физически и юридически лица, при проведените през 2018 г. обществени консултации на проект на Постановление на Министерския съвет за изменение и допълнение на Наредбата за специфичните изисквания към млечните продукти.

**Цели**

Проектът на Наредба за специфичните изисквания към млечните продукти определя:

1. специфичните изисквания към млечните продукти;

2. изискванията към имитиращите продукти, съдържащи в състава си мляко;

3. изискванията при етикетирането и предлагането на продуктите по т. 1 и 2, както и при етикетирането на храните, при чието производство или приготвяне са използвани имитиращи продукти, съдържащи в състава си мляко.

Изискванията към етикетирането и предлагането на имитиращите продукти се въвеждат в наредбата като национална мярка по чл. 38 и 39 от Регламент (ЕС) № 1169/2011 на Европейския парламент и на Съвета от 25 октомври 2011 г. за предоставянето на информация за храните на потребителите, за изменение на регламенти (ЕО) № 1924/2006 и (ЕО) № 1925/2006 на Европейския парламент и на Съвета и за отмяна на Директива 87/250/ЕИО на Комисията, Директива 90/496/ЕИО на Съвета, Директива 1999/10/ЕО на Комисията, Директива 2000/13/ЕО на Европейския парламент и на Съвета, директиви 2002/67/ЕО и 2008/5/ЕО на Комисията и на Регламент (ЕО) № 608/2004 на Комисията (ОВ, L 304 от 22.11.2011 г.) (Регламент (ЕС) № 1169/2011).

Имитиращите продукти, съдържащи в състава си мляко се предлагат в обектите за търговия с храни само предварително опаковани в потребителски опаковки от производителя, на отделни щандове, ясно обозначени с надписа „Имитиращи продукти, съдържащи в състава си мляко".

С проекта се определят изисквания по отношение на етикетирането на храните, при чието производство или приготвяне се използват имитиращи продукти. По отношение на такива храни на етикета трябва ясно да бъде посочено, че храната съдържа имитиращ продукт, или тази информация трябва да бъде налична на мястото на продажбата или представянето на потребителя, в случай на непредварително опаковани храни, по смисъла на чл.44, параграф 1 от Регламент (ЕС) 1169/2011.

Наредбата се издава на основание чл. 5 от Закона за храните и отменя Наредбата за специфичните изисквания към млечните продукти (приета с Постановление № 119 на Министерския съвет от 2012 г. (обн., ДВ, бр. 48 от 2012 г.; изм. и доп., бр. 1 от 2013 г.; Решение № 5890 на Върховния административен съд от 2015 г. – бр. 39 от 2015 г.; изм. и доп., бр. 58 от 2018 г.).

**Очаквани резултати от прилагането на акта**

С прилагането на наредбата ще се постигне предоставяне на повече информация на потребителите относно състава и характеристиките на храните и повишаване на тяхното качество, както и възможностите за информиран избор и защита правата на потребителя.

**Анализ за съответствие с правото на Европейския съюз**

Проектът не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз.

Проектът на наредба е нотифициран по реда на Директива (ЕС) 2015/1535 на Европейския парламент и на Съвета от 9 септември 2015 година установяваща процедура за предоставянето на информация в сферата на техническите регламенти и правила относно услугите на информационното общество (ОВ, бр. L 241, 17.9.2015 г.).

**Финансови и други средства, необходими за прилагането на новата уредба**

Предложеният проект на акт не води до въздействие върху държавния бюджет, поради което е приложена финансова обосновка съгласно чл. 35, ал. 1, т. 4, буква „б“ от Устройствения правилник на Министерския съвет и на неговата администрация.

Не са необходими допълнителни разходи/трансфери и други плащания по бюджета на Министерството на земеделието, храните и горите за 2020 г.

Проекта на акт не води до изменения в целевите стойности на показателите за изпълнение, в т.ч. ключовите индикатори.

**Информация за проведените обществени консултации**

Съгласно чл. 26, ал. 3 и 4 от Закона за нормативните актове проектът на постановление, докладът към него, частичната предварителната оценка на въздействието и становището на дирекция „Модернизация на администрацията“ в администрацията на Министерския съвет са публикувани на интернет страницата на Министерството на земеделието, храните и горите и на Портала за обществени консултации със срок за предложения и становища 30 дни.

В съответствие с чл. 26, ал. 5 от Закона за нормативните актове справката за постъпилите предложения и становища заедно с обосновка за неприетите предложения в резултат на проведената обществена консултация е публикувана на интернет страницата на Министерството на земеделието, храните и горите и на Портала за обществени консултации.

Проектът на Постановление на Министерския съвет за приемане на Наредба за специфичните изисквания към млечните продукти е съгласуван по реда на чл. 32 от Устройствения правилник на Министерския съвет и на неговата администрация. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл. 5 от Закона за храните и   
чл. 8, ал. 2 от Устройствения правилник на Министерският съвет и на неговата администрация предлагам Министерския съвет да приеме приложения проект на Постановление.

|  |  |
| --- | --- |
| **Приложение:** | 1. Проект на Постановление на Министерския съвет; 2. Проект на Наредба за специфичните изисквания към млечните продукти; 3. Частична предварителна оценка на въздействието; 4. Становище на дирекция „Модернизация на администрацията“ на Министерския съвет; 5. Финансова обосновка; 6. Справка за отразяване на постъпилите по реда на чл. 32 – 34 от УПМСНА становища; 7. Постъпили становища; 8. Справка за получените предложения и становища от проведената обществена консултация; 9. Получени предложения и становища от проведената обществена консултация; 10. Проект на съобщение за средствата за масово осведомяване. |

**ДЕСИСЛАВА ТАНЕВА**

*Министър на земеделието, храните и горите*